b'\n_START_ARTICLE_\n\xc3\x98len\n_START_PARAGRAPH_\n\xc3\x98len er et tettsted og tidligere kommune i Rogaland og Hordaland.  Fra 1. januar 2006 gikk den sammen med tidligere Vindafjord kommune og dannet nye Vindafjord kommune. Tettstedet ligger p\xc3\xa5 halv\xc3\xb8ya Haugalandet helt nord i Rogaland, og grenser mot Etne i \xc3\xb8st._NEWLINE_1. januar 2002 ble \xc3\x98len kommune overf\xc3\xb8rt fra Hordaland til Rogaland.  Det har v\xc3\xa6rt gjennomf\xc3\xb8rt egne folkeavstemninger i kommunen om b\xc3\xa5de fylkesskifte og kommunesammenslutning._NEWLINE_\xc3\x98len (\xc3\x98lensj\xc3\xb8en) er n\xc3\xa5 kommunesenter i nye Vindafjord kommune.\n_START_SECTION_\nEtymologi\n_START_PARAGRAPH_\nNavnet kommer av gammelnorsk \xc7\xaalund, som antas \xc3\xa5 ha v\xc3\xa6rt navnet p\xc3\xa5 fjorden. Bjorvand og Lindeman mener dette kommer av en germansk stamme *alund- < *alwund- \xc2\xabskinnende, lys\xc2\xbb, som igjen settes i forbindelse med den urindoeuropeiske roten *h\xe2\x82\x81el- \xc2\xabgulr\xc3\xb8d\xc2\xbb. Et tilsvarende navn finnes i \xc3\x98lenvika ved Namsos.\n_START_SECTION_\nHistorie\n_START_PARAGRAPH_\nDet opprinnelige bygdenavnet var Olund (brukt p\xc3\xa5 1300-tallet). Fra 1600-tallet ble det vanlig \xc3\xa5 skrive Aalund, og dette var i bruk frem til slutten av 1800-tallet.  Men uttalen var trolig \xc3\x98len, som i dag, og dette ble navnet p\xc3\xa5 den nye kommunen tidlig p\xc3\xa5 1900-tallet. Navnet p\xc3\xa5 tettstedet blir gjerne kalt \xc3\x98lensj\xc3\xb8en, i gamle dokumenter omtalt som \xc2\xabLandhandlerstedet Aalundss\xc3\xb8en\xc2\xbb.  Like ovenfor \xc3\x98lensj\xc3\xb8en ligger bygdemuseet Nerheimstunet, p\xc3\xa5 den gamle og sentrale g\xc3\xa5rden Nerheim. Dette navnet ble skrevet som Niar\xc3\xb0h\xc3\xa6im i 1326 og kommer av guden Njord fra norr\xc3\xb8n mytologi. Sannsynligvis var det her et gudehov til \xc3\xa6re for Njord. Senere kan det ha blitt vigslet til kirkested. Kirken stod hvertfall her i den f\xc3\xb8rste kristne tiden og frem til 1874.  Da den nye kirken ble bygget i 1874 ble denne plassert lenger nede ved sj\xc3\xb8en, blant annet for at den ikke skulle st\xc3\xa5 s\xc3\xa5 v\xc3\xa6rhardt til, og for \xc3\xa5 v\xc3\xa6re lettere tilgjengelig for de som kom sj\xc3\xb8veien._NEWLINE_Sommeren 1939 var en avdeling Bergengutter fra Norsk Riksdugnad i \xc3\x98len p\xc3\xa5 nybrottsarbeid, og hjalp lokale b\xc3\xb8nder. Sommeren 1940 vendte de tilbake, som en del av Den frivillige Arbeidstjenesten. I perioden 1. juli - 20. august var totalt 250 gutter i sving. De var forlagt p\xc3\xa5 Revahallen, og jobbet i grupper, hos b\xc3\xb8nder og nybrottsmenn i \xc3\x98len, \xc3\x98lensv\xc3\xa5g, Fikse, og Stumo._NEWLINE_\xc3\x98len ble opprettet som selvstendig kommune med 1\xc2\xa0715 innbyggere ved deling av tidligere Fjelberg kommune 1. januar 1916. 1. januar 1964 ble kretsene Veastad, Vik og Aarvik med 578 innbyggere fra tidligere Vikebygd kommune innlemmet i \xc3\x98len kommune. \xc3\x98len fikk da et samlet innbyggertall p\xc3\xa5 2\xc2\xa0727.\n_START_SECTION_\nGeografi\n_START_PARAGRAPH_\n\xc3\x98len kommune var 184\xc2\xa0km\xc2\xb2, og regionsenter for indre deler av Haugalandshalv\xc3\xb8yen. Kommunen har hatt et sv\xc3\xa6rt variert og sammensatt n\xc3\xa6ringsliv, hovedsakelig basert p\xc3\xa5 landbruk, industri og tjenesteytende n\xc3\xa6ring.  Kommunen hadde fire bygder, med \xc3\x98lensj\xc3\xb8en som det sentrale tettstedet med ca. 1\xc2\xa0600 innbyggere. De andre tettstedene er bygdene \xc3\x98lensv\xc3\xa5g (800 innbyggere), Bjoa (500 innbyggere) og Vikebygd (550 innbyggere)._NEWLINE_I \xc3\x98lensj\xc3\xb8en har kommunesenteret og kommuneadministrasjonen v\xc3\xa6rt lokalisert. Her ligger ogs\xc3\xa5 \xc3\x98len videreg\xc3\xa5ende skole, idrettshall, sv\xc3\xb8mmehall og landets st\xc3\xb8rste privateide slakteri, Fatland Slakteri. I \xc3\x98lensj\xc3\xb8en ble det ogs\xc3\xa5 nylig satt opp et st\xc3\xb8rre kj\xc3\xb8pesenter som blant annet inneholder bokhandel, apotek og vinmonopol.  Postkontoret for kommunene \xc3\x98len, Etne og Vindafjord var ogs\xc3\xa5 lokalisert her, men det ble omgjort til post i butikk i 2010. Regionsenteret \xc3\x98lensj\xc3\xb8en har en rik og mangfoldig flora av butikker.  Her finnes blant annet et stort m\xc3\xb8belsenter, en h\xc3\xa5ndfull klesforretninger, urmaker og flere fris\xc3\xb8rsalonger._NEWLINE_Det st\xc3\xb8rste industriomr\xc3\xa5det, m\xc3\xa5lt i antall virksomheter, er uten tvil i bygda \xc3\x98lensv\xc3\xa5g. Bedriftene Westcon, \xc3\x98len Betong, Omega AS, Sandfrakt, Granberg Garveri og Berge Sag & Trelast er lokalisert her. Oljevirksomheten har de siste \xc3\xa5rene ogs\xc3\xa5 satt sitt preg p\xc3\xa5 \xc3\x98lensv\xc3\xa5g, hvor oljeplattformer ofte er inne for service og overhaling. I \xc3\x98lensv\xc3\xa5g ligger ogs\xc3\xa5 Lundeneset videreg\xc3\xa5ende skole, en privat internatskole som Norsk Luthersk Misjonssamband eier._NEWLINE_P\xc3\xa5 Bjoa (Innbjoa og Utbjoa) ligger de st\xc3\xb8rste delene av kommunens kulturminner, med b\xc3\xa5de helleristninger og en gammel kolerakirkeg\xc3\xa5rd. De siste \xc3\xa5rene er disse blitt godt tilrettelagt for bes\xc3\xb8k. Fra Utbjoa var det tidligere ferjeforbindelse til Stord.  Dette ble nedlagt da Trekantsambandet, mellom Stord, B\xc3\xb8mlo og Sveio, ble \xc3\xa5pnet.  N\xc3\xa5 er det kun ferjeforbindelse til Fjelberg\xc3\xb8yene og Halsn\xc3\xb8y i Kvinnherad kommune._NEWLINE_I Vikebygd ligger Dommersnes industriomr\xc3\xa5de, stedet hvor verneveggen til Ekofisktanken i Nordsj\xc3\xb8en ble bygget p\xc3\xa5 slutten av 1980-tallet._NEWLINE_Romsa\xc3\xb8yene nord i den tidligere kommunen best\xc3\xa5r av tre store og seks mindre \xc3\xb8yer i Bjoafjorden. Her har det bodd folk i minst 2000 \xc3\xa5r.  Det er i dag ikke lenger noen fastboende p\xc3\xa5 \xc3\xb8yene.  N\xc3\xa5 er det i stedet b\xc3\xa5tfolket som har nytte og glede av de lune og fine havnene.  Romsa har den st\xc3\xb8rste fredede kristtornskogen i landet.  Ellers har Romsa en stor barskog, fine omr\xc3\xa5der for b\xc3\xa5de bading og for b\xc3\xa6rplukking, merkede turstier til fraflyttede hus og g\xc3\xa5rdstun, og sv\xc3\xa6rt gode kaianlegg som de lokale b\xc3\xa5tlagene og friluftsr\xc3\xa5d har satt i stand._NEWLINE_\xc3\x98kland er den h\xc3\xb8yestliggende g\xc3\xa5rden i \xc3\x98len. Den ligger ca. 300 meter over havet i den syd\xc3\xb8stre delen av tidligere \xc3\x98len kommune, ved den gamle fylkesgrensen mellom Hordaland og Rogaland. G\xc3\xa5rden har kommunal vei, \xc3\x98klandsveien, som tar av fra riksveien mellom Sandeid og \xc3\x98len, ca. 2,5\xc2\xa0km s\xc3\xb8r for \xc3\x98lensj\xc3\xb8en. Men fortsatt eksisterer den tidligere mye brukte kjerreveien, over nabogarden Fr\xc3\xb8land, til Sandeid.\n_START_SECTION_\nPolitikk\n_START_PARAGRAPH_\nKommunestyret i \xc3\x98len har hatt 21 representanter, siste periode var de fordelt p\xc3\xa5 Senterpartiet (4), Vikebygd bygdeliste (4), Arbeiderpartiet (3), Fremskrittspartiet (3), Bjoa Bygdeliste (3), H\xc3\xb8yre (3) og Kristelig Folkeparti (1).  Opprinnelig hadde H\xc3\xb8yre og KrF to representanter hver, men den ene representanten til KrF meldte overgang til H\xc3\xb8yre.  Formannskapet besto av syv representanter, hvorav fem valgt blant kommunestyrets medlemmer.  Ordf\xc3\xb8rer og varaordf\xc3\xb8rer var i siste periode direktevalgte til formannskapet._NEWLINE_Ordf\xc3\xb8rer Arne Bergsv\xc3\xa5g (Sp) ble i 2003 valgt til sin andre periode som ordf\xc3\xb8rer, i direktevalg for to\xc3\xa5rsperioden 2003\xe2\x80\x932005 i listesamarbeid med H\xc3\xb8yre og Kristelig Folkeparti. Peder O. Lothe (H) var varaordf\xc3\xb8rer.  Ordf\xc3\xb8rer Bergsv\xc3\xa5g ledet ogs\xc3\xa5 felleskomiteen for kommunesammenslutning mellom \xc3\x98len og Vindafjord kommuner, med ordf\xc3\xb8rer Reidar H\xc3\xa5v\xc3\xa5s fra Vindafjord som nestleder.  Det ble tilsatt en egen prosjektleder for sammenslutningsprosjektet, han overtok som r\xc3\xa5dmann i den nye kommunen fra 1. januar 2006._NEWLINE_I forbindelse med stortingsvalget 2005 ble det arrangert felles kommunevalg for nye Vindafjord kommune, for to\xc3\xa5rsperioden 2005\xe2\x80\x932007.  Det var samtidig direktevalg p\xc3\xa5 ordf\xc3\xb8rer til den nye kommunen, hvor 5 partier stilte med ordf\xc3\xb8rerliste.  Kandidatene til ordf\xc3\xb8rervalget i den nye kommunen var dav\xc3\xa6rende ordf\xc3\xb8rer i \xc3\x98len, Arne Bergsv\xc3\xa5g (Sp), dav\xc3\xa6rende ordf\xc3\xb8rer i Vindafjord, Reidar H\xc3\xa5v\xc3\xa5s (Ap), Dagfinn Torstveit (H), Oddvar Haugland (KrF) og Terje Halleland (Frp). Ordf\xc3\xb8rer Bergsv\xc3\xa5g vant andre runde av ordf\xc3\xb8rervalget, og ordf\xc3\xb8rer H\xc3\xa5v\xc3\xa5s ble i konstituerende kommunestyre valgt som ny varaordf\xc3\xb8rer for Vindafjord kommune.\n_START_SECTION_\nTusen\xc3\xa5rssted\n_START_PARAGRAPH_\nDen tidligere kommunens tusen\xc3\xa5rssted er parken \xc2\xabJoa-Kari\xc2\xbb i sentrum av \xc3\x98len. Navnet er etter ei kone som bodde der i eldre tider.  \xc2\xabJoa-Kari\xc2\xbb er ogs\xc3\xa5 tusen\xc3\xa5rssted i nye Vindafjord kommune.'